คลังออกเหรียญพระคลังพิมพ์สี
กรมธนารักษ์ ออกเหรียญพระคลังพิมพ์สี หารายได้ปรับปรุงศาลาเครื่องราชอิสริยยศ จัดแสดงทรัพย์สินมีค่าของแผ่นดิน
27 ก.พ. 2558

กรมธนารักษ์ ออกเหรียญพระคลังพิมพ์สี หารายได้ปรับปรุงศาลาเครื่องราชอิสริยยศ จัดแสดงทรัพย์สินมีค่าของแผ่นดิน
นายจักรกฤศฏิ์  พาราพันธกุล อธิบดีกรมธนารักษ์ เปิดเผยว่า กรมธนารักษ์ได้จัดสร้าง เหรียญที่ระลึกพระคลัง (พิมพ์สี) เนื่องในโอกาสครบ125 ปี พระคลังมหาสมบัติ ประเภทเหรียญเงินขัดเงา 99.99% รูปวงรี ขนาด30 × 24 มิลลิเมตร น้ำหนัก15.6 กรัม ราคาเหรียญละ 5,000 บาท เพื่อให้ประชาชนได้บูชา พร้อมทั้งเป็นที่ยึดเหนี่ยวจิตใจทางด้านเศรษฐกิจ เปรียบเสมือนพระคลังที่คอยปกปักรักษาทรัพย์สินมีค่าของแผ่นดิน โดยรายได้จากการจัดสร้างเหรียญที่ระลึกดังกล่าว หลังจากหักค่าใช้จ่ายจะนำไปปรับปรุงศาลาเครื่องราชอิสริยยศ เครื่องราชอิสริยาภรณ์ และเหรียญกษาปณ์ และขยายศาลาดังกล่าว เพื่อให้มีพื้นที่จัดแสดงทรัพย์สินมีค่าของแผ่นดินมากขึ้น ซึ่งการปรับปรุงศาลาฯ ในครั้งนี้จะช่วยเพิ่มประสิทธิภาพในการดูแล และอนุรักษ์ทรัพย์สินมีค่าของแผ่นดินให้คงอยู่สืบไป
ทั้งนี้ กรมธนารักษ์เปิดให้ประชาชนสั่งจองเหรียญที่ระลึกพระคลัง (พิมพ์สี) เนื่องในโอกาสครบ 125 ปี พระคลังมหาสมบัติ ตั้งแต่บัดนี้เป็นต้นไป จนถึงวันที่ 19 มีนาคม 2558 นี้